མཁན་ཆེན་དམ་པ་ཆོས་རྗེ་འཇིགས་མེད་ཕུན་ཚོགས་འབྱུང་གནས་མཆོག་ལ་དད་དམ་གཡོ་བ་མེད་པའི་གྲྭ་བཙུན་བརྒྱ་སྟོང་མང་བོ་མིག་ཆུ་དང་སྐྱོ་གདུང་གི་ཁྲོད་ནས་ཁོང་གི་གདན་ས་དང་ཁ་བྲལ་ཏེ་འགྲོ་དགོས་བྱུང་བ་སོགས་བོད་མིའི་ཆོས་དད་རང་དབང་རྩིས་མེད་ལྡོག་རོལ་གྱི་ལས་འགུལ་ཡ་ང་བ་སྤེལ་དང་སྤེལ་མུས་སུ་མཆིས་པ་ནི་མངོན་སུམ་སྙོན་མེད་དང་མིག་མཐོང་ལག་ཟིན་དུ་གྱུར་པ་འདི་ཡིན་ནོ།།གསེར་རྟ་བླ་རུང་ཆོས་སྒར་རམ།གསེར་ཐང་བླ་རུང་དགོན་རིག་ལྔའི་ནང་བསྟན་སློབ་གྲྭ་ཆེན་མོ་འདིའི་ལོ་རྒྱུས་ཉིང་བསྡུས་འདི་བསྡུ་སྒྲིག་བྱེད་སྐབས་འབྲེལ་ཡོད་ཁག་ཅིག་ལ་ལོ་རྒྱུས་འདིའི་རྒྱུ་ཆའི་རོགས་འདེགས་ཀྱི་འབོད་སྐུལ་བྱས་པ་དང་།ངེད་ཅག་རྩོམ་སྒྲིག་པས་མཐོང་ཐོས་ཀྱི་ཡུལ་དུ་གྱུར་པ་དག་གིས་ཁ་བསྐངས་ཏེ།ཕྱི་ལོ་༡༩༩༥ལོར་བརྩམས་པའི་དཀར་མཛེས་ཁུལ་གྱི་དགོན་སྡེ་ཁག་གི་ལོ་རྒྱུས་ནང་བསྟན་གསལ་བའི་མེ་ལོང་ཞེས་པའི་ནང་དུ་བླ་རུང་ཆོས་སྒར་གྱི་ལོ་རྒྱུས་ཉུང་བསྡུས་ཤིག་བྲིས་འདུག་པ་དེར་གཞི་བཅོལ་ནས་བྲིས་པ་ཡིན་མོད།དཀར་མཛེས་ཁུལ་གྱི་དགོན་སྡེ་ཁག་གི་ལོ་རྒྱུས་དེ་ཕྱི་ལོ་༡༩༩༥ཡས་མས་སུ་བརྩམས་པ་ཡིན་སྟབས་བླ་རུང་ཆོས་སྡེའི་ཕྱིས་ཀྱི་གནས་སྟངས་སྐོར་མི་གསལ་བ་མ་ཟད།ལོ་རྒྱུས་དེར་དཔེར་ན་བཙུན་མ་ལ་བཙུན་མོ་ཞེས་བྲིས་པ་ལྟ་བུས་མཚོན་ཡིག་ནོར་དང་དོན་ནོར་ཇི་སྙེད་ཅིག་མཆིས་པས་དེ་སོར་བཞག་བྱེད་ཐབས་བྲལ་བས།ལོ་རྒྱུས་ཁག་གཅིག་གཤིབ་བསྡུར་གྱིས་འབད་པ་བརྟེན་ཁུལ་བྱས་ཀྱང་དཔྱད་གཞིས་མ་འདང་བ་སོགས་ཀྱི་དབང་གིས་ནོར་འཁྲུལ་མི་ཉུང་བ་ཞིག་ཡོད་པར་ངེས་པས་གཟུར་གནས་ཤེས་ལྡན་དག་ལ་དགོངས་སེལ་དང་ནོར་བཅོས་གནང་སྐྱོང་ཡོད་པར་ཞུ།།བོད་རྒྱལ་ལོ་༢༡༤༣དང་།ཕྱི་ལོ་༢༠༡༦ཕྱི་ཟླ་༡༡ཚེས་༢༠བོད་ཟླ་བ་༩ཚེས་༢༢་སྟེ་སྟོན་པ་ལྷ་ལས་བབ་པའི་དུས་ཆེན་ཉིན།དབལ་ཤུལ་གསེར་རྟའི་དྲ་ཚིགས་རྩོམ་སྒྲིག་པས།